b'\n_START_ARTICLE_\nDid\xc5\xbeioji antis\n_START_SECTION_\nI\xc5\xa1vaizda\n_START_PARAGRAPH_\nDid\xc5\xbeiosios anties k\xc5\xabno ilgis (\xc4\xafskaitant uodeg\xc4\x85) 50\xe2\x80\x9365 cm, tarp abiej\xc5\xb3 i\xc5\xa1sk\xc4\x97st\xc5\xb3 sparn\xc5\xb3 gal\xc5\xb3 atstumas 81\xe2\x80\x9398 cm, snapo ilgis 4,4-6,1 cm, k\xc5\xabno svoris 0,72\xe2\x80\x931,58 kg, o ruden\xc4\xaf prie\xc5\xa1 migracij\xc4\x85 imitusi\xc5\xb3 an\xc4\x8di\xc5\xb3 svoris gali siekti iki 2 kg. _NEWLINE_Gaigal\xc5\xb3 plunksn\xc5\xb3 spalva yra pilka, kr\xc5\xabtin\xc4\x97 ruda, nugara rusva su juodu apvadu. Galva \xc5\xbealsvai melsva su baltu \xc5\xbeiedu ant kaklo. Patel\xc4\x97s netiek ry\xc5\xa1kios, jos yra pilkai rudos ir tik antsparniai turi metali\xc5\xa1kai melsv\xc4\x85 veidrod\xc4\x97l\xc4\xaf (kaip ir gaigal\xc5\xb3)._NEWLINE_\xc5\xa0eriasi kart\xc4\x85 per metus nuo bir\xc5\xbeelio m\xc4\x97nesio. \xc5\xa0\xc4\x97rimasis trunka apie m\xc4\x97nes\xc4\xaf. Gaigal\xc5\xb3 i\xc5\xa1vaizda vasar\xc4\x85 nedaug skiriasi nuo pateli\xc5\xb3. Liepos prad\xc5\xbeioje juos galima atskirti tik pagal snapo spalv\xc4\x85. Gaigal\xc5\xb3 snapas lieka geltonas, o pateli\xc5\xb3\xc2\xa0\xe2\x80\x93 tamsiai rusvai-pilkas. Nuo liepos pabaigos ir pateli\xc5\xb3 snapas pasidaro gelsvas. Nuo rugpj\xc5\xab\xc4\x8dio vidurio pradeda augti naujos plunksnos._NEWLINE_Did\xc5\xbeiosios antys turi apie 10 000 p\xc5\xabkini\xc5\xb3 ir dengiam\xc5\xb3j\xc5\xb3 plunksn\xc5\xb3, kurios jas saugo nuo dr\xc4\x97gm\xc4\x97s ir \xc5\xa1al\xc4\x8dio. Jos nuolat jas pri\xc5\xbei\xc5\xabri, snapu sutepdamos riebalais, paimtais i\xc5\xa1 specialios liaukos vir\xc5\xa1 uodegos.\n_START_SECTION_\nPaplitimas\n_START_PARAGRAPH_\nDid\xc5\xbeioji antis labiausiai paplitusi ir labiausiai \xc5\xbeinoma an\xc4\x8di\xc5\xb3 r\xc5\xab\xc5\xa1is. Sutinkama visame \xc5\xa1iaur\xc4\x97s pusrutulyje. Daugelyje viet\xc5\xb3 aptinkama su namin\xc4\x97mis antimis susikry\xc5\xbeminusi\xc5\xb3 an\xc4\x8di\xc5\xb3. Jos da\xc5\xbenai skiriasi savo i\xc5\xa1vaizda.\n_START_SECTION_\nBiotopas\n_START_PARAGRAPH_\nGyvena prie vandens telkini\xc5\xb3.\n_START_SECTION_\nPaplitimas Lietuvoje\n_START_PARAGRAPH_\nLietuvoje tai da\xc5\xbeniausiai sutinkama laukini\xc5\xb3 an\xc4\x8di\xc5\xb3 r\xc5\xab\xc5\xa1is.\n_START_SECTION_\nMigracija\n_START_PARAGRAPH_\nDid\xc5\xbeiosios anties migracija priklauso nuo j\xc5\xb3 gyvenamosios vietos. Jeigu Lietuvoje perin\xc4\x8dios antys \xc5\xbeiemoti dar skrenda \xc4\xaf pietvakari\xc5\xb3 Europ\xc4\x85, tai vidurio Europoje gyvenanti populiacija nerodo joki\xc5\xb3 migracijos po\xc5\xbeymi\xc5\xb3.\n_START_SECTION_\nMaistas\n_START_PARAGRAPH_\nDid\xc5\xbeiosios anties pagrindinis maistas yra augalin\xc4\x97s kilm\xc4\x97s. Ji minta s\xc4\x97klomis, vaisiais ir vandens augmenija, taip pat ir gyv\xc5\xabniniu maistu\xc2\xa0\xe2\x80\x93 buo\xc5\xbegalviais, varl\xc4\x97mis, \xc4\xafvairiais vabzd\xc5\xbeiais, smulkiomis \xc5\xbeuvimis, kirm\xc4\x97l\xc4\x97mis ir kitais vandens gyviais. Miesto antys minta ir duona bei virtuv\xc4\x97s atliekomis. Ie\xc5\xa1kodamos maisto, nardo po vandeniu.\n_START_SECTION_\nDauginimas\n_START_PARAGRAPH_\nDid\xc5\xbeiosios antys paprastai yra monogam\xc4\x97s. Patel\xc4\x97s peri kart\xc4\x85 metuose. Nuo 7 iki 16 kiau\xc5\xa1ini\xc5\xb3 d\xc4\x97tis i\xc5\xa1perima per 25-28 dienas. Jaunikliai po a\xc5\xa1tuoni\xc5\xb3 savai\xc4\x8di\xc5\xb3 pradeda skraidyti.\n_START_SECTION_\nPrie\xc5\xa1ai\n_START_PARAGRAPH_\nNat\xc5\xabral\xc5\xabs prie\xc5\xa1ai \xe2\x80\x93 lap\xc4\x97s, kiauniniai \xc5\xbev\xc4\x97reliai, paprastieji me\xc5\xa1k\xc4\x97nai, dalis pl\xc4\x97\xc5\xa1ri\xc5\xb3j\xc5\xb3 pauk\xc5\xa1\xc4\x8di\xc5\xb3.\n_START_SECTION_\nAm\xc5\xbeius\n_START_PARAGRAPH_\nGamtoje did\xc5\xbeioji antis i\xc5\xa1gyvena iki 15 met\xc5\xb3 am\xc5\xbeiaus.\n_START_SECTION_\nKiti duomenys\n_START_PARAGRAPH_\nBendruomeninis pauk\xc5\xa1tis, gyvena \xc4\xafvairaus dyd\xc5\xbeio kolonijomis. Gali skristi iki 110 km/val. grei\xc4\x8diu.'